Două orașe din Franța, Metz (nord-est) și Lille (nord), și-au anunțat disponibilitatea de a primi refugiați din Fâșia Gaza, scrie Agerpres.
Primarul Francois Grosdidier din Metz, fost reprezentant al partidului de dreapta Les Republicains (Republicanii) a declarat că orașul și-a anunțat voluntariatul la ministerul francez de externe.
El a declarat că sunt așteptate în primul rând familii care fug de războiul purtat de Israel împotriva grupării palestiniene Hamas, conflict care ”provoacă o dramă umanitară imensă și afectează populații nevoite să părăsească acest teritoriu (Gaza) devenit câmp de luptăm, fără niciun adăpost posibil”.
De asemenea, Grosdidier a arăta că localitatea cu aproximativ 120.000 de locuitori ”a contribuit întotdeauna la primirea refugiaților victime ale războaielor”, în special sirieni și ucraineni.
Oferta sa a venit ca reacție la o cerere a ministerului de externe de la Paris, a precizat joi primăria.
”Acord” pentru a găzdui doi artiști din Palestina
Primăria socialistă din Lille, un oraș cu o populație de 230.000 de locuitori, care s-a mobilizat în ultimii ani pentru primirea unor afgani și ucraineni, a comunicat agenției France Presse că a ”primit acordul pentru a găzdui doi artiști palestinieni” și este dispusă să primească și alții. Instituția nu a precizat despre al cui acord este vorba.
Gruparea Hamas a lansat în 7 octombrie un atac împotriva Israelului, fiind cel mai sângeros atac din ultimii 50 de ani, și în urma căruia au murit aproape 1.200 de persoane, majoritatea civili, iar peste 250 de persoane au fost răpite.
Fiți la curent cu ultimele noutăți. Urmăriți DCNews și pe Google News